Naiskuoro KYN

KYN on helsinkiläinen naiskuoro, joka tunnetaan ilmaisuvoimaisesta esiintymisestä ja suomalaisen kuoromusiikin aktiivisesta uudistamisesta. 2000-luvulla kuoro on toistuvasti vakuuttanut niin kotimaassa kuin kansainvälisesti muuntautumiskyvyllään sekä kunnianhimoisella ohjelmistollaan. Interkulturin rankingissa KYN on tällä hetkellä sijoitettuna maailman viidenneksi parhaaksi naiskuoroksi. Kuoroa johtaa musiikkineuvos Kaija Viitasalo.
KYN tunnetaan monen tyylin taitajana. Omaleimainen ohjelmisto sisältää jazzia, popmusiikkia, kansanmusiikkia, klassista sekä modernia kuoromusiikkia. Tilaussävellyksissä kohtaavat usein musiikin eri lajit: samassa teoksessa voi soida jazz ja kansanmusiikki tai moderni musiikki. KYN tilaa jatkuvasti teoksia sekä suomalaisilta että ulkomaisilta säveltäjiltä ja rikastuttaa siten naiskuoro-ohjelmistoa. Useat KYN:n tilausteoksista on levytetty.
KYN on kysytty esiintyjä sekä Suomessa että maailmalla. Kuoro on konsertoinut muun muassa Ranskassa, Latviassa, Saksassa ja Taiwanissa ja menestynyt kilpailuissa niin kotimaassa kuin ulkomailla.
Historia.
KYN, alkuperäiseltä nimeltään Kauppakorkeakoulun Ylioppilaskunnan Naislaulajat, perustettiin vuonna 1981, kun joukko Helsingin kauppakorkeakoulun naisopiskelijoita kaipasi lauluharrastusta opiskelujensa vastapainoksi. Koska ylioppilaskunnalla oli jo mieskuoro, oli naiskuoron perustaminen luonteva valinta. KYN:n ensimmäiseksi taiteelliseksi johtajaksi valittiin Heikki Saari. Hänen johdollaan KYN keskittyi suomalaiseen kansanmusiikkiin, musikaalisävelmiin sekä iskelmämusiikkiin. Valmistuneet ekonomikuorolaiset perustivat vuonna 1986 Helsingin Ekonomit ry:n alaisen KYN-ekonomien kerhon tukeakseen KYN:n toimintaa sekä taloudellisesti että auttamalla konsertti- ja muissa järjestelyissä. Vuonna 1988 KYN julkaisi ensimmäisen levynsä "Kissa vieköön".
Vuosina 1988–1989 kuoron taiteellisena johtajana toimi Laila Tarpila (nyk. Kangas), joka toi kuoron ohjelmistoon amerikkalaiset barbershop-sovitukset. Laila Tarpilan kaudella kuoro teki yhteistyötä porvoolaisen Ladyshave-kuoron ja Tallinnan Polyteknisen Instituutin Naiskuoron kanssa, sekä toteutti menestyksekkään konserttivierailun Tallinnaan.
KYN:n nykyinen taiteellinen johtaja Kaija Viitasalo on luotsannut kuoroa vuodesta 1989. Hänen johdollaan KYN on kehittynyt yhdeksi Suomen eturivin kuoroista ja profiloitunut naiskuoroinstrumentin uudistajana sekä naiskuoromusiikin tunnettuuden kasvattamisessa kansainvälisesti. Viitasalon kaudella KYN on tehnyt pitkäjänteistä yhteistyötä maamme eturivin muusikoiden ja solistien sekä muiden nais- ja mieskuorojen kanssa. KYN on myös konsertoinut mm. UMO Helsinki Jazz Orchestran kanssa.
Kuoro toimi aiemmin Helsingin kauppakorkeakoulun ylioppilaskunnan eli KY:n alaisuudessa ja on tällä hetkellä KY:n perinnekerho sekä yksi Aalto-yliopiston ylioppilaskunnan virallisista musiikkiyhdistyksistä. KYN:n laulajista monet ovat taustaltaan Helsingin kauppakorkeakoulun ja nykyisen Aalto-yliopiston kauppakorkeakoulun opiskelijoita ja sieltä valmistuneita, mutta tänä päivänä laulajat edustavat laajasti eri osaamisaloja.
Levyt.
KYN on julkaissut kymmenen levyä: "Varjoista" (2023), "Outo kantele" (2018), "Jos minä puhuisin sinulle" (2016), "Virtaan" (2011), "Hiljaisuudessa valo" (2009), "Kynnyksellä" (2006), "Jouluna" (2000), "Hämärää vailla" (1998), "Sydän liekeissä" (1993) ja "Kissa vieköön" (1988).
"Varjoista" -levy esittelee sisältää kolme KYN:n tilaamaa naiskuorosarjaa, joissa yhdistyvät jazz ja nykymusiikki. Sävellysten tekstit on Harry Salmenniemen palkitusta runoteoksesta "Yö ja lasi". Mikko Hassisen "Illalla"-sarjassa naiskuoro, live-elektroniikka ja lausuttu teksti kietoutuvat soivaksi kokonaisuudeksi, jossa kuulija liikkuu puhujan sisäisen mielenmaiseman ja ulkopuolisen tarkkailijan välimaastossa. Kirmo Lintisen "Krookus" -sarjassa (a cappella) nivoutuvat yhteen harmoninen monitasoisuus, seikkailullisuus sekä uskollisuus runojen sisäiselle dynamiikalle. Riikka Talvitien "Varjot" -sarjassa (a cappella) kuoro soi erilaisissa sointivärimaailmoissa, joissa draamalliset elementit kiertyvät kiivaasti kuulijan ympärille jättäen lopulta keskiöön toivon. Varjoista-kokonaisuus on vahvasti tulevaisuuteen katsova ja ajankohtainen. Suomen kuoronjohtajayhdistys palkitsi äänitteen Vuoden kuorolevy -kunniamaininnalla.
"Outo kantele" -levy sisältää kaksi Jukka Linkolan KYN:lle säveltämää sarjaa: Loitsut ja Outo kantele. Kahdeksanosainen Loitsut-sarja on saanut innoituksensa yhtäläisyyksistä, joita Linkola löysi tutkiessaan Lake Michiganin seudun intiaaniheimojen lauluja ja loitsuja sekä vanhoja suomalaisia loitsuja. Näistä vaikutteista syntyi sarja, jonka musiikissa on iloa, leikillistä ja elämänmakuista ilmaisua sekä yksinkertaista, korutonta kauneutta. Loitsut on ylistys luonnolle ja ihmiselle, kaikille arjen ihmeille, sattumuksille, työlle ja tietenkin rakkaudelle. Levyllä esiintyvät myös harmonikkataiteilija Johanna Juhola ja pianisti Kirmo Lintinen.
"Jos minä puhuisin sinulle" -levy sisältää Mikko Hassisen KYN:lle sekä KYN:lle ja jazzyhtyeelle säveltämää ja sovittamaa etnistä jazzia. Levy koostuu kolmesta osasta. Ensimmäisessä kuullaan jazzsovituksina suomalaisia kansanlauluja ja yksi niihin jo rinnastettava elokuvasävelmä. Toisessa amerikkalaiset jazzstandardit muokataan etniseksi jazziksi suomenkielisin tekstein. Kolmannen osan muodostaa Virpi Stenlundin runoihin sävelletty Jos minä puhuisin sinulle -sarja. Levyllä esiintyvät myös Manuel Dunkel (tenorisaksofoni), Ville Herrala (kontrabasso) ja Mikko Hassinen (lyömäsoittimet).
"Virtaan"-levy koostuu Jukka Linkolan, Anna-Mari Kähärän ja Soila Sariolan KYN:lle säveltämistä kappaleista. Levyllä kuullaan, miten kuoro ja soittimet yhdistyvät aivan uudella tavalla ainutlaatuiseksi kokonaisuudeksi ja miten etninen jazz virtaa yhä vahvempana. Levyllä esiintyy joukko Suomen eturivin muusikoita: Johanna Juhola (harmonikka), Manuel Dunkel (saksofonit), Kirmo Lintinen (piano), Ville Herrala (basso), Mika Kallio (rummut), Kukka Lehto (viulu), Ulla Lampela (sello), Felix Zenger (beatbox) ja Jussi Chydenius (ääni-improvisaatio).
"Hiljaisuudessa valo" -levy koostuu sekä perinteisistä joululauluista sekä uusista tunnelmallisesti sovitetuista sävellyksistä. KYN:n rinnalla osassa levyjen kappaleista esiintyy laulaja Mirja Mäkelä, pianisti Kirmo Lintinen sekä saksofonisti Manuel Dunkel.
"Kynnyksellä", esittelee KYN:n osaamista ja tyyliä uuden suomalaisen jazzmusiikin saralla. Levyn kappaleet ovat tunnettujen suomalaisten säveltäjien käsialaa. Osassa kappaleista kuoroa säestää jazzkokoonpano. Kuoron ja jazzbändin yhdistämisessä KYN on edelläkävijä Suomessa.
"Jouluna "on tehty KYN:n jokavuotisten joulukonserttien rauhallisissa ja lämpimissä tunnelmissa. Mukana on englantilaisia Christmas caroleita ja Piae Cantiones -kokoelman joululauluja. Mukaan mahtuu lisäksi perinteisiä suomalaisia ja ruotsalaisia sekä uudempia suomalaisia joululauluja.
Kilpailumenestys.
KYN on niittänyt mainetta niin kotimaassaan kuin ulkomaillakin. Vuonna 2000 KYN sijoittui Barcelonassa kansainvälisessä "Europe and its Songs" -kuorokilpailussa naiskuorosarjan toiseksi ja koko kilpailun kolmanneksi. Kaija Viitasalo sai lisäksi Yleisradion erikoispalkinnon. Kesällä 2001 KYN sai kultaleiman "Tampereen Sävel" -kuorokatselmuksessa.
Kesällä 2002 KYN voitti naiskuoroille ja -yhtyeille suunnatun Oriveden "Klemetti"-kilpailun. Syksyllä 2003 KYN voitti Italian Gardajärvellä kansainvälisen "In... Canto sul Garda" -kuorokilpailun naiskuorojen kansanlaulusarjan. Lisäksi KYN sai jazz-sarjassa kultaa sekä erikoispalkinnon parhaasta tulkinnasta Jukka Linkolan säveltämällä ja Arto Mellerin sanoittamalla kappaleella "Lady Day".
Kesällä 2007 KYN sai yhden kultaleiman "Tampereen Sävel" -kuorokatselmuksessa. Vuonna 2008 KYN läpäisi nauhakarsinnan ja pääsi sen perusteella osallistumaan Corkissa Irlannissa Fleischmann International Trophy -kilpailuun. KYN piti Corkissa myös yhden oman konsertin. Keväällä 2008 KYN:n pitkäjänteinen ja kunnianhimoinen työ palkittiin, kun Suomen naiskuoroliitto valitsi KYN:n vuoden kuoroksi.
Vuonna 2011 kuoro osallistui jälleen "Tampereen Sävel" -kuorokatselmukseen. Kuoro palkittiin kahden muun kuoron ohella parhaalla tunnustuksella, kolmella kultaleimalla, minkä lisäksi KYN:n taiteellinen johtaja Kaija Viitasalo palkittiin tunnustuspalkinnolla katselmuksen parhaasta esityskokonaisuudesta. 
Kesällä 2014 KYN osallistui Riiassa järjestettyihin "World Choir Games" -kilpailuihin, ja voitti kultaa Champions Competition -luokan naiskuorosarjassa. Lisäksi KYN konsertoi festivaalin taiteellisen komitean kutsumana Jūrmalassa.
Vuonna 2017 KYN voitti Grand Prix of Nations -kilpailuissa Berliinissä Mixed, Female ja Male Choirs -sarjan ja tuli toiseksi sekä sai erikoispalkinnon erinomaisesta lavaesiintymisestä Folklore-sarjassa. Suomen naiskuoroliitto valitsi KYN:n toistamiseen vuoden kuoroksi.
Vuonna 2020 KYN oli yksi "Erik Fordell Grand Prix" -nauhakilpailun finalisteista.
Vuonna 2023 KYN voitti Grand Prix of Nations -kilpailuissa Norrköpingissä Folklore with Accompaniment -sarjan ja sijoittui toiseksi Pop, jazz, show -sarjassa. Suomen naiskuoroliitto valitsi KYN:n jo kolmatta kertaa vuoden kuoroksi.
Vuonna 2024 KYN edusti Suomea arvostetussa "Let the Peoples Sing" -kilpailussa (European Broadcasting Union, EBU) sijoittuen neljän finalistin joukkoon.
Ohjelmisto.
KYN:n musiikillisia valtteja ovat moni-ilmeisyys, vahva ilmaisuvoima sekä ainutlaatuinen ja monipuolinen ohjelmisto. Kaija Viitasalon johdolla KYN on profiloitunut erityisesti suomalaisen ja ulkomaisen jazzmusiikin tulkitsijaksi. Omaleimainen ohjelmisto sisältää jazzia, popmusiikkia, kansanmusiikkia, klassista sekä modernia kuoromusiikkia.
Koko toimintansa ajan KYN on uudistanut suomalaista naiskuoromusiikkia tilaamalla teoksia suomalaisilta säveltäjiltä. Yhteistyötä on tehty mm. Mikko Hassisen, Anna-Mari Kähärän, Jukka Linkolan, Kirmo Lintisen, Mia Makaroffin, Säde Rissasen ja Soila Sariolan ja Riikka Talvitien kanssa. Muusikko Jan Hellberg on tehnyt KYN:lle useita kansanlaulusovituksia. KYN:n pitkäaikaisena säestäjänä on toiminut pianisti Kirmo Lintinen. Kuoro on tehnyt yhteistyötä myös tunnettujen suomalaisten muusikoiden kanssa: saksofonistit Sonny Heinilä ja Manuel Dunkel, basistit Tuure Koski ja Ville Herrala, rumpalit Marko Timonen, Mika Kallio ja Markku Ounaskari ja harmonikkataiteilija Johanna Juhola ovat soittaneet KYN:n konserteissa ja levyillä. KYN:n solisteina ovat esiintyneet mm. Soile Isokoski ja Mirja Mäkelä.
KYN keikkailee aktiivisesti niin kvartetin tai tuplakvartetin vahvuudessa ja esiintyy Aalto-yliopiston Kauppakorkeakoulun tapahtumissa tehden yhteistyötä myös Kauppakorkeakoulun Ylioppilaskunnan Laulajien kanssa.